Casablanca
Store norske leksikon,Geografi,Verdens geografi,Afrika,Marokkos geografi
Casablanca er en by i Marokko som er landets største by og den største byen i Maghreb-regionen. Byen ligger ved Atlanterhavet.
Storbyområdet har 3 752 000 innbyggere (2020) og er delt inn i fem prefekturer: Casablanca-Anfa, Aïn Chok-Hay Hassani, Ben Msik-Sidi Othmane, Hay Mohamed-Aïn Sebâa og Mohamedia-Znata. Næringsliv og transport Casablanca er landets viktigste finanssenter og er en handels-, industri- og havneby. Byen har den største havnen i Nord-Afrika etter Tanger. Havnen tar hånd om nesten ¾ av Marokkos utenrikshandel. ⅔ av eksporten består av fosfat. Resten er vesentlig jernmalm og jordbruksprodukter. Fisket er betydelig.Industrien i Casablanca står for halvparten av landets totale industriproduksjon. De viktigste bransjene er tekstil-, konserves-, kjemisk, tobakks- og sementindustrien, samt petroleumsraffinering og skipsbygging.Casablanca er sentrum for landets jernbanesystem, med forbindelse til alle de andre større byene i Marokko. Mohammed V internasjonale flyplass er 30 kilometer sørøst for byen. Dette er landets største flyplass. Kultur og utdanning Hassan 2s moské ble åpnet i 1993 og er den største moskeen i Afrika. Bønnehallen rommer 25 000 personer. I tillegg er det plass til 80 000 personer på plassen foran moskeen, som har en 210 meter høy minaret. I Casablanca er det en rekke andre store moskeer. Katedralen Sacré-Coeur ble oppført i 1930 i art deco- stil. St. Johannes evangeliske kirke ble bygd i 1906 og er den eldste kirken i Casablanca som er i bruk. Casablanca har det eneste jødiske museum i den arabiske verden. Hassan 2-universitetet ble åpnet i 1975 og er byens største universitet med 24 000 studenter. Bybeskrivelse Casablanca har vokst med voldsom fart (1920: 20 000 innbyggere, 1936: 257 000 innbyggere, 1947: 551 000 innbyggere). Byen har store områder med europeisk bebyggelse side om side med de arabiske bydelene. Det moderne forretningssentrumet ligger omkring Muhammad V-plassen og Forente nasjoner-plassen. Fra denne stråler flere avenyer ut, som igjen krysses av flere ringveier. Den opprinnelige arabiske by (medina) er fortsatt delvis omgitt av murer, og består av trange gater med hvitkalkede mur- eller steinhus. Moderne boligområder strekker seg langs kysten. Store slumområder (bidonvilles) har vokst opp i utkanten av byen. Historie Casablanca ble anlagt i 1515 av portugiserne (portugisisk Casa Branca) på stedet etter et tidligere ødelagt piratreir, Anfa. Byen ble nesten ødelagt ved jordskjelv i 1755, senere gjenreist av en marokkansk sultan. Casablanca ble okkupert av franskmennene i 1907 og administrert under Det franske protektorat i perioden 1912–1956. Casablanca-konferansen, mellom Churchill og Roosevelt og deres militære rådgivere, ble avholdt her i 1943. Norge i Casablanca Det er et honorært norsk generalkonsulat i Casablanca. Les mer i Store norske leksikon Marokkos historie Marokkos geografi Økonomi og næringsliv i Marokko Eksterne lenker United Nations, Department of Economic and Social Affairs, Population Division (2018). World Urbanization Prospects: Population of Urban Agglomerations with 300,000 Inhabitants or More in 2018, by Country, 1950-2035